b'\n_START_ARTICLE_\nLarri Leeger\n_START_SECTION_\nSeuraura\n_START_PARAGRAPH_\nLeeger on EHC B\xc3\xbclachin kasvatti, mutta h\xc3\xa4n pelasi ensimm\xc3\xa4iset miesten pelins\xc3\xa4 GCK Lionsissa Sveitsin toiseksi korkeimmalla sarjatasolla Nationalliga B:ss\xc3\xa4 kaudella 2005\xe2\x80\x932006, jolloin tulokaskausi toi siell\xc3\xa4 40 runkosarjaottelussa tehot 3+4=7 ja nelj\xc3\xa4ss\xc3\xa4 playoff-ottelussa yhden maalin. Kaudella 2006\xe2\x80\x932007 Leeger nousi sarjatasoa ylemm\xc3\xa4s Nationalliga A:han ZSC Lionsin joukkueeseen, jossa h\xc3\xa4nen tulokaskautensa toi 42 runkosarja- ja kahdessa playoff-ottelussa yhden sy\xc3\xb6tt\xc3\xb6pisteen. Kausi 2007\xe2\x80\x932008 p\xc3\xa4\xc3\xa4ttyi Sveitsin-mestaruuteen._NEWLINE_Kaudeksi 2008\xe2\x80\x932009 Leeger palasi NLB:hen ja siirtyi HC Lausannen riveihin. H\xc3\xa4n voitti sarjan mestaruuden vuosina 2009 ja 2010. Leeger teki nelj\xc3\xa4nnell\xc3\xa4 kaudellaan 2011\xe2\x80\x932012 NLB:n yhden kauden piste-enn\xc3\xa4tyksens\xc3\xa4 tehoilla 7+19=26, joilla h\xc3\xa4n jakoi sarjan puolustajien pistep\xc3\xb6rssin nelj\xc3\xa4nnen sijan EHC Vispin Beat Heldstabin kanssa. Leeger pelasi sek\xc3\xa4 kaudella 2010\xe2\x80\x932011 ett\xc3\xa4 kaudella 2011\xe2\x80\x932012 my\xc3\xb6s muutaman ottelun lainalla NLA-joukkue Gen\xc3\xa8ve-Servette HC:n paidassa. Kauden 2012\xe2\x80\x932013 p\xc3\xa4\xc3\xa4tteeksi h\xc3\xa4n voitti Lausannessa taas NLB:n mestaruuden ja oli t\xc3\xa4ll\xc3\xa4 kertaa my\xc3\xb6s nostamassa joukkuetta NLA:han._NEWLINE_Leeger nousi kaudella 2013\xe2\x80\x932014 Lausannen varakapteeniksi ja h\xc3\xa4n teki NLA:n yhden kauden piste-enn\xc3\xa4tyksens\xc3\xa4 tehoilla 2+7=9. Huhtikuussa 2014 Leeger teki kaksivuotisen jatkosopimuksen joukkueen kanssa.\n_START_SECTION_\nMaajoukkueura\n_START_PARAGRAPH_\nLeeger on pelannut Sveitsin A-maajoukkueessa 12 ottelua ilman tehopisteit\xc3\xa4.\n_START_SECTION_\nMuuta\n_START_PARAGRAPH_\nLeegerin pikkuveli Lasse pelaa maalivahtina II-divisioonassa Riihim\xc3\xa4en Kiekko-Nikkareissa.'